google/wiki40b huggingface dataset:
Enrike Iglesiass

Biogrāfija

Par debijas albumu 1995. gadā ieguva "Grammy" prēmiju. Visvairāk panākumus sasniedza 1999. un 2000. gadā, kad viņa singls "Bailamos" un "Be With You" bija Billboard Hot 100 priekšgalā. Pats lielākais hits Eiropā - balāde "Hero", kas tika izlaists 2001. gadā. Divus gadus vēlāk filmējās asa sižeta filmā "Once Upon a Time in Mexico". Tāpat arī ierakstīja duetu ar Vitniju Hjūstoni un Alsu. Līdz šim Enrike ir izdevis četrus albumus spāņu valodā , no tiem pēdējais iznāca 2002. gadā un saucās "Quizás". Viņš ir izdevis arī četrus studijas ierakstus angļu valodā, pēdējais no tiem ir 2007. gada albums "Insomnia".
2010. gada jūlijā iznāca albums "Euphoria", kas ir Iglesias pirmais ieraksts, kurā iekļautas dziesmas gan angļu, gan spāņu valodā. No albuma tika izdoti seši singli, no kuriem tādas dziesmas kā "I Like It" un "Tonight (I'm Lovin' You)" sasniedza augstas vietas topos visā pasaulē.
Firsa Sadovņikova iela

Vēsture

Iela nosaukta Pēterburgas 1. ģildes tirgotāja Firsa Sadovņikova vārdā (tirgotājs bija dzimis Rīgā un šeit bija apglabāti arī viņa vecāki, tādēļ viņam rūpēja pareizticīgo krievu stāvoklis pilsētā, atbalstīja tos ar labdarību). Vēsturiski saukta par Mazo Dzirnavu ielu. Izveidota 1885. gadā un nosaukumu ieguvusi no Sadovņikova nabagmājas, kas atradās šajā ielā. 1950. gadā iela pārdēvēta padomju valsts darbinieka Mihaila Frunzes vārdā. Mihaila Frunzes iela atguvusi savu vēsturisko nosaukumu 1990. gadā.
Liepkalnes pagasts

Vēsture

Dibināts pēc muižu pagastu likvidēšanas sakarā ar 1866. gada pagastu pašvaldību likuma pieņemšanu.
1945. gada 1. augustā pagastā izveidoja Liepkalnes un Sidrabiņu ciema padomes. Pagastu likvidēja 1949. gada 31. decembrī, ciemus iekļaujot Ērgļu rajonā. Mūsdienās Liepkalnes pagasta teritorijas lielākā daļa iekļauta Ērgļu novada Sausnējas pagastā un neliela daļa Kokneses novada Iršu pagastā.
Hidrolīze

Hidrolīze (grieķu: hydōr — 'ūdens', lysis — 'sairšana') ir saliktu vielu pilnīga vai daļēja reakcija ar ūdeni. Ja reakcijā notiek tikai ūdens pievienošana (reakcijas produkts ir viens), procesu sauc par hidratāciju.

Neorganiskā ķīmija

Sāļi, kas sastāv no vājas skābes un bāzes atlikuma, ūdens iedarbībā neatgriezeniski hidrolizējas par sākotnējiem hidroksīdiem. Piemēram, alumīnija hlorīds (AlCl₃) reaģē ar ūdeni, veidojot alumīnija oksihlorīdu (AlOCl) un sālsskābi, tas ir, ietvaicējot alumīnija hlorīda šķīdumu, nav iespējams iegūt sausu alumīnija hlorīdu, jo sālsskābe iztvaikos. Daži metālu savienojumi (TiCl₄) hidrolizējas pilnībā, un reakcijā ar ūdeni veidojas stabils hidroksīds.
Valters fon Nortekens

Dzīvesgājums

Bruņinieks Valters bija cēlies no Rābenavas Nordeku dzimtas, kuru rezidence bija Nordekas pilī 17 km no Gīsenes (Hesene). Pēc iestāšanās Vācu ordenī viņš atstāja ģimeni un turpmāko dzīvi nolēma veltīt mūku bruņinieku dzīvei. Pēc tam, kad 1270. gadā kaujā pret lietuviešiem krita Livonijas mestra vietas izpildītājs Andreass no Vestfālenes, brāli Valteru iecēla par jauno mestru.
Jau neilgi pēc ierašanās Rīgā 1270. gadā mestrs Valters vadīja ordeņa karagājienu uz Zemgali un ieņēma Tērvetes pili. 1273. gadā viņš saslima ar smagu slimību un aizceļoja uz Vāczemi ārstēties. Tur Valters no Nordekas atlikušo mūžu kalpoja Vācu ordeņa Marburgas konventā (1273–1287).
Pāvels Loskutovs

Biogrāfija

P. Loskutovs ir dzimis Latvijā, Valkā, viņš ir Valkas 2. vidusskolas (tagadējās Valkas pamatskolas) absolvents. Turpat vidusskolā sācis sportot pie skolotāja Anša Žīgura un sporta skolā pie treneres Nadeždas Blūmas. P. Loskutova pirmās sacensības bija 15 km skrējiens apkārt Vīlandes pilsētai Igaunijā. Vēlāk viņš mācījās Murjāņu sporta internātskolā, kur trenējās pie Arņa Bisenieka. Pabeidzis Murjāņus, jaunais sportists sāka dienēt armijā, kur viņš galvenokārt sportoja, un kā pamatdisciplīna bija 3000 m ar kavēkļiem. Pēc dienesta armijā Pāvels atnāca dzīvot pie mātes, kura dzīvoja Valgā, Igaunijā. Tur viņš kādu laiku strādāja apsardzē.
Pēc PSRS sabrukuma 1991. gadā P. Loskutovs kļuva par Igaunijas pilsoni, kaut arī saikne ar Valku nav pazudusi vēl šodien, jo faktiski viņš ar ģimeni dzīvo Valkā.

Sportista karjera

P. Loskutova pirmie sporta panākumi sākās 1992. gadā, kad viņš finišēja kā trešais Tautasdziesmas maratonā Rīgā. Jau nākamajā gadā viņš kļuva par Tautasdziesmas maratona uzvarētāju. P. Loskutova olimpiskā debija notika 1996. gadā Atlantā. Taču maratonistam tā nebija pārāk veiksmīga, viņš ieņēma tikai 58. vietu ar rezultātu 2.23:14. Drīz pēc Atlantas P. Loskutovs uzstādīja jaunu Igaunijas rekordu, noskrienot maratonu 2.15:37, pēc tam arī 2.15:36. 1999. gadā Roterdamas maratonā P. Loskutovs ieņēma otro vietu ar rezultātu 2.14:49, bet tajā pašā gadā Frankfurtes maratonā viņš bija pirmais un atkal laboja savu personisko rekordu — 2.12:37. Arī 2000. gada Sidnejas Olimpiskās spēles P. Loskutovam nebija īpaši veiksmīgas, jo pirms Olimpiskajām spēlēm viņam bija veikta ceļgala operācija un nepietika laika kārtīgi gatavoties svarīgajam startam. Taču, par spīti traumai, Sidnejā P. Loskutovs ieņēma 35. vietu ar rezultātu 2.19:41. Tai pašā gadā viņš otro reizi pēc kārtas uzvarēja Frankfurtes maratonu, atkal uzstādot personīgo rekordu 2.11:09.
2002. gadā Eiropas čempionātā Minhenē P. Loskutovs ar rezultātu 2:13:18 kļuva par sudraba medaļas ieguvēju maratonā, kas ir viņa karjeras ievērojamākais sasniegums.
Valmieras iela (Rīga)

Vēsture

Pats senākais ielas nosaukums bija Jūdu iela, kas 1868. gadā nosaukta par ielu „Pie smilšu kalniem”, bet 1877. gadā Rīgas ielu sarakstā tā minēta kā Smilšu kalnu iela (vācu: Sandberg Strasse). Sākumā tā sākās no Lielās kalēju ielas (Schmiede Strasse, tagad Ģertrūdes iela) un beidzās pie Palisādu (tagad Matīsa) ielas.  1885. gadā to pārdēvēja par Valmieras ielu, 20. gadsimta sākumā to pagarināja līdz Rumpmuižas (tagadējai Augusta Deglava) ielai.
Īzaks Aklais

Mācība

Īzaks Aklais uzskatīja, ka sfēras radušās no slēpta un bezgalīga pirmsākuma dziļi Ein Sof ("Bezgalīgā") iekšienē. No tā ir radusies Dievišķā doma Mahshavah, kas bija pirmā pārdabiskā parādība. Pārējās sfēras radās no Dievišķās domas. Pasaules individuālās būtnes ir sfēru materiālā izpausme. Mistiskā pieredze ļauj pacelties parādību līmeņos un savienoties ar Dievišķo domu. Viņš mācīja, ka "visu lietu sākotne ir to vārdos, jo burti ir līdzīgi zariem, kas parādās kā uguns mirdzums, tomēr tik un tā ir saistīti ar ogli".
Tims Glīsons

Spēlētāja karjera

Pēc vairākām Ontārio hokeja līgā aizvadītām sezonām, Glīsons profesionāļa karjeru sāka 2003.—04. gada sezonā NHL kluba Losandželosas "Kings" sastāvā. 2004.—05. gada NHL sezonas lokauta laikā Glīsons spēlēja AHL, taču tad atgriezās "Kings" sastāvā.
2006. gada septembrī tika aizmainīts uz Karolīnas "Hurricanes" vienību. Sākot ar 2010. gadu pilda kapteiņa palīga pienākumus. 2013.—14. gada sezonas gaitā tika aizmainīts uz Toronto "Maple Leafs", taču pēc sezonas beigām, kļūstot par brīvo aģentu, noslēdza jaunu līgumu ar "Hurricanes". Arī 2014.—15. gada sezonas otrajā pusē "Hurricanes" Glīsonu aizmainīja — šoreiz uz Vašingtonas "Capitals" rindām.
ASV hokeja izlases rindās izcīnījis sudraba medaļu 2010. gada olimpiskajās spēlēs.
Sudan Airways

Vēsture

1945. gadā Sudanā izveidota Gaisa konsultācijas padome, kura izvertēja iespējas sākt aviopakalpojumus. Tā rekomendeja dibināt aviācijas uzņēmumu ar ārvalstu lidsabiedrību atbalstu. 1946. gada februārī tika dibināta lidsabiedrība Sudan Airways. Tai tehnisko palīdzību sniedza britu Airwork Services, bet komerciālo atbalstu sniedza Sudan Railways. Sakotnējo gaisa floti veidoja četri de Havilland Dove. Pirmais izmēģinājuma komerclidojums notika 1947. gada aprīlī, bet pirmie regulārie lidojumi sākti jūlijā. Lidojumu maršruti savienoja Hartūmas lidostu ar dažādiem Sudānas punktiem, kā arī Eritreju. 1949. gadā Sudan Railways izstājās no lidsabiedrības pārvaldības.
1953. gadā piegādāta pirmā Douglas DC-3 lidmašīna un sākti lidojumi uz Ēģipti un Čadu. 1954. gadā sākti lidojumi uz Saūda Arābiju. 1959. gadā iegādata lidmašīna Viscount 831 un sākti lidojumi no Hartūmas uz Londonu caur Romu.
1962. gadā piegādātas trīs lidmašīnas Fokker F27 un divas Comet 4C. 1967. gadā lidsabiedrība sāka darboties uz komerciālā pamata. 1972. gadā Comet vietā no British Midland sāktas nomāt divas lidmašīnas Boeing 707.
2007. gadā Sudānas valdība nodeva privatizācijā Sudan Airways, paturot 30 % tās kapitāldaļu. Investori no Kuveitas iegādājās 49 % akciju, bet 2011. gadā tās tika pārdotas atpakaļ Sudānas valstij. 2010. gada martā Eiropas Savienība aizliedza Sudanas lidsabiedrībām veikt lidojumus uz ES dalībvalstīm, protestējot pret militāro konfliktu Sudānas dienvidos.

Incidenti

Sudan Airways ir piedzīvojusi 21 incidentu, no kuriem septiņi beigušies traģiski.
Can't Shake Loose

Dziesmas video

Dziesmas popularizēšanai tikai nofilmēts video, kurā Angnēta attēlo kāda bagāta vīrieša uztraukušos un nervozo draudzeni. Viņa arī brauca ar Porsche mašīnu šajā video, kā arī video ir redzams Ēlandes tilts. Video tika filmēts Kalmarā, Zviedrijā un tas tika pabeigts četrās dienās. Video veidošana tika iemūžināta 15 minūšu ilgā aizkadru pārraidē, kas tika filmēta līdz ar video veidošanu un vēlāk pārraidīta Zviedrijā un Lielbritānijā.
Kinorinhi

Morfoloģija

Kinorinhu ķermenis ir bilaterāli simetrisks un sastāv no vairāk kā diviem šūnu slāņiem. Tas sadalīts audos un orgānos. Epidermis daļēji sincitiāls, veido valnīšus. Gremošanas sistēma caurejoša. Ķermeņa priekšējā galā ir muskuļota rīkle ar izbīdītu mutes konusu, kas ietver sevī mutes dobumu. Rīkle šķērsgriezumā ir trīsstūrveida (šāda īpašība ir raksturīga daudziem pseidocelomiskajiem tārpiem). Ķermenis no ārpuses sadalīts 13-14 segmentos (zonitos). Ķermeņa dobumu veido pseidoceloms. Kinorinhiem ir protonefrīdiju tipa izvadorgānu sistēma. Atšķirībā no citiem Scalidophora grupas pārstāvjiem, kinorinhu protonefrīdiji nav atkarīgi no dzimumsistēmas. Nervu sistēma sastāv no pierīkles nervu gredzena un ventrālā stobra, uz kura atkarībā no ķermeņa segmentācijas izvietotas gangliozās šūnu grupas.
Kurts Vonnegūts

Biogrāfija

1922. gada 11. novembrī, Indianapolisā dzimst Kurts Vonnegūts. 1943. gada martā tiek iesaukts ASV armijā. 1944. gada 14. maijā Kurta māte izdara pašnāvību. 1944. gada 22. decembrī kaujas laikā Vonnegūts saņemts gūstā. 1945. gada 13. februārī, Drēzdenes bombardēšanas laikā Vonnegūts kopā ar citiem sabiedroto karagūstekņiem patvēries pazemes gaļas glabātavā, kas kļūst par pamatu viņa romānam Lopkautuve Nr.5. 1945. gada 22. maijā Vonnegūts tiek atbrīvots un atgriežas ASV. 1945. gada 1. septembrī viņš apprec studiju biedreni Džeinu Mariju Koksu. 
1950. gada 11. februārī tiek publicēts viņa pirmais īsais stāsts. 1952. gadā tiek izdots pirmais Vonnegūta romāns, "Mehāniskās klavieres". 1963. gadā tiek izdots "Kaķa šūpulis", taču sevišķu ievērību tas negūst. 1965. gada martā iznāk "Lai dievs jūs svētī, mister Rouzvoter!", kas ir pirmā ievērību guvusī Vonnegūta grāmata. 1967. gadā dodas uz Drēzdeni pēc materiāla "Lopkautuvei Nr. 5". 1969. gada martā iznāk "Lopkautuve Nr. 5". Darbs sasniedz Ņujorkas bestselleru saraksta virsotni.
1971. gadā Kurts izšķiras no Džeinas Marijas Vonnegūtas un pārceļas uz dzīvi Ņujorkā.
1971. gadā Čikāgas universitāte pieņem romānu "Kaķa šūpulis" kā maģistrantūras disertāciju un piešķir Kurtam Vonnegūtam maģistra grādu sociālajā antropoloģijā.
1979. gada 24. novembrī Kurts apprec rakstnieci un fotogrāfi Džilu Kremenci. 1985. gadā rakstnieks mēģina izdarīt pašnāvību, sajaucot miega zāles un alkoholu. 1991. gadā viņš iesniedz šķiršanās prasību no Kremenci, taču šķiršanās tomēr nenotiek. 1997. gada 25. aprīlī nomirst Vonnegūta brālis Bernards. 2005. gadā iznāk Vonnegūta pēdējā grāmata "Cilvēks bez valsts".
Kurts Vonnegūts miris 2007. gada 11. aprīlī Ņujorkā, 84 gadu vecumā.
C vitamīns

C vitamīns ir ūdenī šķīstošs vitamīns. Tas ir viens no askorbīnskābes optiskajiem izomēriem (L-askorbīnskābe).
Gandrīz visi zīdītājdzīvnieki L-askorbīnskābi spēj sintezēt aknās no glikozes un tiem šī viela nav vitamīns. C vitamīns neveidojas cilvēku un augstāko pērtiķu organismos, kā arī stirnām un jūrascūciņām.
C vitamīns ir ļoti pieprasīts uztura bagātinātājs, to pievieno pārtikai un zālēm. Neskatoties uz C vitamīnam plaši piedēvētām īpašībām, piemēram, pret iekaisumu, sirds slimībām, vēzi un plānprātību, nav zinātnisku pierādījumu, ka tas būtu efektīvs jebkādu saslimšanu ārstēšanā, izņemot skorbutu (C vitamīna trūkumu). Vairāku mēnešu regulāra C vitamīna uzņemšana var nedaudz samazināt saaukstēšanās ilgumu un smagumu, tomēr ne tā akūta uzņemšana saaukstēšanās laikā.

Atrašanās dabā

No pasaulē zināmākajiem augu valsts produktiem visvairāk C vitamīna ir acerolu augļos (1677 mg uz 100 g), smiltsērkšķu ogās (695 mg uz 100 g) un ārstniecības emblikas ogās (445 mg uz 100 g).
C vitamīnu lielā daudzumā satur upenes (līdz 177 mg uz 100 g jeb 177 mg%). Daudz tā ir arī paprikā, pētersīļu lapās, mārrutkos, svaigos Briseles kāpostos. Pretēji pastāvošajām uzskatam, citronos C vitamīna ir salīdzinoši mazāk (51 mg uz 100 g). Kartupeļi satur līdz 20 mg% C vitamīna, turklāt uzglabājot un termiski apstrādājot tā saturs samazinās. Tomēr, ņemot vērā patēriņa daudzumu, kartupeļi, tāpat kā skābēti kāposti un citi dārzeņi un augļi, ir svarīgs C vitamīna avots uzturā. Ļoti daudz C vitamīna ir kaltētos mežrožu (Rosa majalis u.c.) paaugļos — 4,8 līdz 14,4%.

Fizikālās īpašības

Tīrs C vitamīns ir cieta viela ar blīvumu 1,694 g/cm³, kas kūst 190—192 °C temperatūrā un kūstot sadalās. Vielas formula ir C₆H₈O₆ un tās molekulmasa ir 176,12 g/mol. C vitamīns ir stabils skābā vidē, bet sadalās neitrālā un sārmainā vidē, kā arī temperatūras, gaismas un gaisa skābekļa iedarbībā.

Bioloģiskās īpašības

C vitamīns organismā nepieciešams dažādos oksidēšanās-reducēšanās procesos, hormonu un kolagēna sintēzei, žultsskābju veidošanās procesos no holesterīna. C vitamīns piedalās arī dzelzs vielmaiņā. Organismā tas visvairāk uzsūcas tievajās zarnās. C vitamīna rezerves organismā neveidojas un tā pārpalikumi tiek ātri izvadīti caur nierēm. Cilvēkam dienā minimāli nepieciešams vismaz 10 mg C vitamīna, bet ieteicamā deva ir ap 100 mg (grūtniecēm, sportistiem, smaga darba strādniekiem — līdz 150 mg).

Toksiskums

Pārmērīga C vitamīna lietošana nerada būtiskus saindēšanās simptomus un izteikta hipervitaminoze nav novērota. Ļoti lielas devas var izraisīt gremošanas traucējumus, galvassāpes, bezmiegu un ādas pietvīkumu. Nav viennozīmīgu zinātnisku pierādījumu, ka lielu devu lietošana veselam cilvēkam paaugstinātu asinsspiedienu, veicinātu nierakmeņu veidošanos un bojātu aizkuņģa dziedzeri, lai gan šādi pieņēmumi pastāv. Dažkārt tiek uzskatīts, ka, lietojot lielos daudzumos, organisms pierod pie C vitamīna, sāk to pastiprināti izvadīt un, atgriežoties pie normālas C vitamīna uzņemšanas, var rasties C hipovitaminoze,
Tora

Mozus kā autors

Tradicionāli tiek uzskatīts, ka Toras autors ir Mozus, lai arī Torā pašā tas skaidri nav norādīts. Šis viedoklis ir pausts Talmudā, un balstās uz to, ka tekstā vairākās vietās pieminēts tas, ka Mozus raksta "toru/instrukcijas" no Dieva. Ticība Mozum, kā Toras autoram pausta arī Jozuas, Ķēniņu, Laiku, Ezras un Nehemijas grāmatās.
Talmudā iekļautajās rabīnu diskusijās tiek apspriests, kā Mozus rakstīja Toru. "Rabīns Johanans teica, ka Tora tika dota vairākos mazos tīstokļos", tādējādi paužot viedokli, ka Tora tika radīta laika gaitā no daudziem dokumentiem. Cits viedoklis uzsver, ka viss tekst tika radīts vienlaicīgi. 12. gadsimta rabīns Maimonids uzskatīja, ka Mozus bija Toras autors un vadījās vai nu no dievišķas iedvesmas, vai diktāta.
Šo viedokli lielā mērā akceptēja gan kristieši, gan ebreji līdz pat 17. gadsimtam, kad sākās Bībeles tekstu akadēmiska studēšana.
Cūku dzimta

Izskats un īpašības

Cūku dzimtas dzīvnieki ir vislīdzīgākie pārnadžu kārtā saviem senajiem priekštečiem. Artšķirībā no pārējiem pārnadžiem tiem ir 4 pirksti katrai pēdai, lai arī ejot tās atbalstās tikai uz 2 vidējiem pirkstiem. Cūkām ir arī ļoti vienkārša gremošanas sistēma, salīdzinot ar pārējiem pārnadžiem.
Cūku dzimtas dzīvnieki ir gan maza auguma, gan samērā lieli. Mazākā ir pundurcūka (Porcula salvania), kas ir 58 - 66 cm gara un sver 6 - 9 kg. Lielākā ir milzu mežacūka (Hylochoerus meinertzhageni), kuras ķermenis var sasniegt 2,1 m garumu, augstums skaustā 1,1 m, bet svars ir apmēram 275 kg. Visām sugām tēviņi ir lielāki par mātītēm un tiem ir iespaidīgi ilkņi. Kopumā cūkām ir kompakti, muskuļaini ķermeņi, lielas galvas, īsi kakli, mazas acis un bieži salīdzinoši lielas ausis. Cūkām ir raksturīgi, ka deguns ir šņukura formā, kas piemērots zemes rakšanai. Kažoki parasti ir saraini, astes īsas.

Uzvedība un vairošanās

Par spīti savam robustajam izskatam, cūku dzimtas dzīvnieki ir inteliģenti un viegli piemērojas izmaiņām. Mātītes turas baros kopā ar jaunajiem dzimumbriedumu nesasniegušiem sivēniem, bet tēviņi ir vientuļnieki vai apvienojas nelielos vecpuišu bariņos. Kopumā cūku dzimtas dzīvnieki nav teritoriāli, un savā starpā konfliktē tikai riesta laikā.
Parasti piedzimst 1 - 12 sivēni, atkarībā no sugas. Mātīte pirms sivēnu dzimšanas no zāles iekārto dzimšanas migu, kurā mazuļi pavada savas pirmās 10 dienas. Ar pienu tie tiek zīdīti apmēram 3 mēnešus. Dzimumbriedums tiek sasniegts 18 mēnešu vecumā, lai gan kuiļi pāroties sāk, tikai sasniedzot 4 gadu vecumu, kad ir sasnieguši pilnu augumu un masu.
Cūkām ir ļoti laba dzirde, tās ir arī pļāpīgas, ar attīstītu vokalizāciju. Savā starpā tās komunicē ar dažāda veida skaņām, rukšķēšanu, spiegšanu un kviekšanu ieskaitot. Tām ir ļoti laba oža. Liela daļa cūku dzimtas sugu ir visēdājas, kas barojas ar dažādiem augiem, lapām, sēklām, augļiem, saknēm, kukaiņiem, kāpuriem, tārpiem, tās ēd pat vardes un peles. Ir sugas, kas ir veģetārietes.
Zobi liecina par to, ko cūkas ēd. Tām ir ilkņi, kas lielākajai daļai pārnadžu ir izzuduši. Ilkņi cūkām ir lieli un iespaidīgi. Tos lieto gan, lai izraktu saknes, gan, lai cīnītos.
Bīskapa gāte

Vēsture

Mūsdienu Bīskapa gāte apvieno divas agrākās Vecrīgas ielas, viena saucās tāpat kā mūsdienu iela, otra bija Bīskapa iela. Sākotnēji abas atradās 13. gadsimta Rīgas arhibīskapa pils teritorijā (Curia Archiepiscopi, šī pils tika nopostīta Reformācijas laikā un nav saglabājusies). 16. gadsimtā tās kļuva par Rīgas pilsētas ielām. 1940. gadā ielas pārdēvēja, attiecīgi, par Darvina ielu un Darvina gāti (evolūcijas teorijas pamatlicēja Čārlza Darvina vārdā). 1950. gadā abas ielas apvienoja un nosauca par Muzeja ielu. 1990. gadā ielas nosaukums tika mainīts uz vēsturisko Bīskapa gāte.
Orb-3

Derīgā krava

Kosmosa kuģa hermētiskajā nodalījumā atradās 2215 kg kravas: lietas apkalpei (pārtika, apģērbs, higiēnas materiāli; 748 kg), rezerves daļas stacijas iekārtām (637 kg), zinātniskās ierīces, to skaitā nanopavadoņi un to izmešanas mehānismi (727 kg), datoru, foto un video iekārtas (37 kg), ārpuskuģa aktivitāšu aprīkojums (66 kg).
Ar Cygnus uz staciju bija paredzēts nogādāt 29 nanopavadoņus (no tiem 26 Flock-1d) un to izmešanas mehānismi; pavadoņus bija paredzēs palaist brīvā lidojumā no stacijas Kibo moduļa.

Avārija

Cygnus tika palaists 2014. gada 22. oktobrī 22:22:38 UTC ar nesējraķeti Antares 130 no Vidusatlantiskā reģionālā kosmoporta (MARS) starta laukuma LP-0A. Pirmoreiz Antares raķete bija apgādāta ar augšējo pakāpi Castor 30XL, kas spēja orbītā pacelt smagāku kravu.
Aptuveni 15 sekundes pēc starta raķete uzsprāga virs starta laukuma.
Gaisma (stacija)

Vēsture

Pieturas punkts ierīkots 1961. gadā, tā sākotnējais nosaukums bija E parks, bet 1970. gadā tas pārdēvēts par Gaismu.
Jūrmalas pilsētas internātpamatskola

Direktori

no 2001. gada 4. septembra līdz šim brīdim — Indulis Skudra.
Herberts Dorbe

Biogrāfija

1905. gadā ģimene no Zlēkām pārcēlās uz Ventspili. Mācījies Ventspils pareizticīgo skolā. 1915. gadā devies bēgļu gaitās uz Krieviju, dzimtenē atgriezies 1920. gadā. Bijis latviešu valodas un dziedāšanas skolotājs Užavā, Vārvē, no 1923. gada Ventspils 2. pamatskolā. Rakstījis dzeju, prozu, lugas, tulkojis, bijis skolas mācību grāmatu autors.

Piemiņa

Aktīvi darbojoties Herberta Dorbes memoriālajam muzejam "Senču putekļi", ikgadēji tiek pasniegta Herberta Dorbes gada balva "Gada Humanitāro zinību skolotājs".
Ford-Vairogs Taunus

Ford-Vairogs Taunus bija automobilis, ko no 1939. līdz 1940. gadam ražoja Rīgā, fabrikā Ford-Vairogs. Tas bija bāzēts uz vācu Ford Taunus. Līdz Latvijas okupācijai paspēja izgatavot tikai dažus eksemplārus.
Ezis (šahs)

Ezis ir šaha termins, kas apzīmē bandinieku struktūru Angļu atklātnē, kā arī Sicīliešu, Jaunindiešu un Nimcoviča aizsardzībās, kurās melnie bandinieki tiek izkārtoti sestajā līnijā (retāk baltie — trešajā), kontrolējot centra lauciņus с5, d5, е5 un f5. "Ezis" ir viena no populārākajām atklātnes sistēmām kopš 20. gadsimta 70. gadiem.

Vēsture

"Ezi" izmantoja jau kopš 20. gadsimta 20. gadiem. Tolaik to vērtēja kā novirzi no kanoniem, kas baltajiem nevarētu sagādāt nekādas grūtības. Sistēma kļuva populāra tikai pēc 50 gadiem, pateicoties Serbijas lielmeistaram Ļubomiram Ļubojevičam. Pirmais, kas sāka izmantot terminu "ezis" (hedgehog), bija Lielbritānijas šahists Viljams Hartstons. Visveiksmīgāk šo sistēmu izmantoja tādi lielmeistari kā Ulfs Andešons, Anatolijs Karpovs, Zoltāns Ribli un daudzi citi.
Trapece

Trapece ir tāds četrstūris, kam divas malas ir savstarpēji paralēlas, bet atlikušās divas nav savstarpēji paralēlas (attēlā redzama trapece ).
Paralēlās malas sauc par trapeces pamatiem un parasti zīmē kā trapeces augšējo un apakšējo malu. Attiecīgi abas pārējās malas sauc par trapeces sānu malām jeb sāniem.
Trapeces augstums ir attālums starp tās pamatiem (attēlā:  un )
Trapeces viduslīnija ir nogrieznis, kas savieno trapeces sānu malu viduspunktus (attēlā: ). Jebkuras trapeces viduslīnija ir paralēla tās pamatiem.

Formulas

Trapeces laukumu  var aprēķināt, zinot tās pamatu garumus un augstumu: .
Trapeces viduslīnija () ir paralēla pamatiem un tās garums ir: .
Trapeces laukumu iespējams izteikt arī ar viduslīniju:

Taisnleņķa trapece

Taisnleņķa trapece ir trapece, kuras viena sānu mala ir perpendikulāra abiem pamatiem.
Binoklis

Binoklis (latīņu: bini — ‘pa divi’ + oculus — ‘acs’) ir optisks instruments, ko veido divi tālskati (katrai acij savs) un kas paredzēts attālinātu priekšmetu novērošanai ar abām acīm vienlaicīgi. Tālskati savienoti kopā tā, lai tos varētu fokusēt vienlaicīgi.
Tāpat kā tālskatiem, mēdz būt divas binokļu pamatkonstrukcijas - Galileja binoklis, kas sastāv no diviem Galileja tālskatiem (pēc šī principa būvēti vienkārši teātra binokļi) un prizmatiskais binoklis, kas sastāv no diviem Keplera tālskatiem. Lai binoklis būtu īsāks, tajā iebūvē speciālas prizmas (Porro prizmas), kas gaismas ceļu caur ierīci padara zigzagveidīgu.
Binokļa galvenie parametri ir palielinājums un objektīva lēcas diametrs, ko parasti norāda uz ierīces korpusa kā divu skaitļu reizinājumu. Piemēram, binoklis 10x40 ir ar desmitkārtīgu palielinājumu (ļauj apskatīt priekšmetus tā, it kā tie atrastos 10 reizes tuvāk) un objektīva ārējās lēcas diametru 40 mm. Jo lielāks ir objektīva diametrs, jo lielāka ir binokļa gaismasspēja un tas dod spilgtāku un detalizētāku attēlu.
Kepler-10c

Kepler-10c ir citplanēta, kas atrodas 173 pc attālumā no Zemes Pūķa zvaigznājā. Planēta riņķo ap zvaigzni Kepler-10 0,2407 AU attālumā no tās. 1 gads uz planētas ilgst 45,3 diennaktis un tā sver apmēram 20 reizes vairāk par Zemi, tāpēc tā tiek klasificēta, kā Superzeme klases planēta. Tās rādiuss ir vairāk kā 2 reizes lielāks par Zemes rādiusu.
Planētu atklāja 2011. gada janvārī ar kosmisko teleskopu Kepler ar tranzīta metodes palīdzību, bet 2011. gada maijā atklājumu apstiprināja analizējot kosmiskā teleskopa Spitzer datus.
Raiskuma pagasts

Daba

Atrodas Idumejas augstienes Augstrozes paugurvalnī un Gaujas senlejā. Augstākā vieta pagastā - 103, 5 m vjl. - dienvidaustrumos no Raiskuma. Pagasts ir ļoti ainavisks un bagāts ar dabas un kultūrvēstures mantojumu.

Vēsture

Raiskuma pagasta, kas tagad aizņem bijušo Raiskuma, Kūduma un Lenču pagastu teritorija, platība 1935. gadā bija 52 km². 1945. gadā pagasta teritorijā izveidoja Raiskuma ciema padomi. 1973. gadā ciemam pievienoja daļu Kūduma ciema. 1990. gadā ciemu pārdēvēja par pagastu. 2009. gadā pagasts iekļauts Pārgaujas novadā.

Apdzīvotās vietas

Apdzīvotās vietas: Auciems, Raiskums, Kūdums, Lenči, Unguri, Vējkrogs.